Dasar bujur, hakim Juntakjuntak nang harian itu sudah diingatkan Julak Ibus supaya mamakai jimat panangkal hantu, kasurupan. Karana kada ma-asi papadahan Julak Ibus sapaya Juntakjuntak mamakai jimat panangkal barian Julak Ibus itu. Hantu manyusupi pulang raga lalaki nang jadi hakim itu.
Maka kasurupannya Juntakjuntak pas sidin wan bini sidin mahadiri urang bapangantinan. Habis tumbur (ribut) urang di wadah pangantin rahatan batatai wan jua bafutu-futu (berfoto bersama). Karana tumbur, urang-urang bukahan malihat Juntakjuntak kasurupan, ma-amuk labih pada amuk kuda gipang (kuda lumping) mamakan papaci, piring-piring nang basususn di mija (meja) dikarakah sidin (digigit dia), imbah dikarakah dibantingnya. Tuan rumah pambakal Iram kalang kabut manjagai barang-barang injaman nang maharga.
Ada pun wadah panataian pangantin habis hancur diacak-acak Juntakjuntak, maka pambakal Iram nang manyiwa (menyewa) wadah panataian (pelaminan) balum bayar siwanya, kaya itu jua piring-piring,
Samuaan injaman. Manyiwa.
Balum lagi waras kasurupan Juntakjuntak, nang ampun panataian pangantin sudah mahitung-hitung karugiannya. Sabarataan karugian itu kitra-kira 16 juta rupiah.
Hakim Juntakjuntak walau ditangkapi labih 10 urang, amuk sidin tatap kada bamandak (tidak bisa dihentikan).
Nang kaya apa bisa bamandak, mun hantu nang manyusupi jiwa Juntakjuntak adalah hantu pulasit lain hantu pulsa pang, pulasit wal-ai nang karakternya salalu bagagah, samakin ditangkapi, samakin bagagah.
Kanak-kanak nang ba-umur 3 tahun kawa malihat wujud hantu pulasit.
Nah kabalujuran (kebetulan) di acara pangantinan anaknya pambakal Iram itu ada kakanakan nang manangis sing nyaringan karana malihat hantu pulasit. Jar kakanakan itu hantunya basisingut (berkumis) labat.
Karana takutan banar wan hantu pulasit nang jarnya basisingut, maka kakanak itu basimpan dalam tapih mamanya. Tapi imbah di dalam tapih mamanya, kakanak itu tambah nyaring manangisnya.
“Kanapa ikam sudah basimpan dalam tapih mama masih haja manangis, malah tambah nyaring manangis?” jar nang mama manakuni anaknya nang kapalanya sudah basarusup (sembunyi) ka dalam tapih.
“Badiam…, kalu ikam sudah basimpan dalam tapih kada usah manangis lagi,” jar nang mama mamadahi si kanak-kanak sambil mengadalamakan kapala anaknya ka dalam tapih supaya samakin bamasuk ka dalam.
Samakin dikadalamakan kapala kakanak itu samakin nyaring suara tangisnya.
“Kaluarakan kapala ulun Ma dari dalam tapih pian!” jar nang anak sambil tarus batambah nyaring suara tangisnya.
“Kanapa minta kaluarakan…, maka ikam takutan wan hantu pulasit nang jar ikam basisingut?” nang mama batakun.
“Di dalam tapih pian ada hantu pulasitnya, malah sisingutnya labih labat dari pada hantu pulasit nang ada di luar tapih,” jar nang anak.
Langsung sadar nang mama kalau hari itu kada ingat mamakai silawar. Imbah batapih bahalai langsung babaju lalu tulak saruan ka pangantin. Pantas haja nang anak imbah disusupakan ka dalam tapih tambah banyaring suara tangisnya. Sakalinya dalam tapih hantu pulasit basisingut labih labat dari pada hantu pulasit nang ada di luar tapih. Bujur-bujur.
Badadas (cepat) nang mama mangaluarakan kapala anaknya matan (dari) dalam tapih. Imbah dikaluarakan langsung kakanak itu badiam. Ampih manangis. Bujur-bujur gara-gara kada ingat mamakai silawar banarai parkaranya.
Kabalujuran pula hakim Juntakjuntak sudah reda kasurupan hantu pulasitnya berkat hadirnya Julak Ibus di wadah pangantinan anak pambakal Iram.
Julak Ibus ma-ampihakan kasurupan itu gampang sakali, cukup bibir bawah Juntakjuntak ditarik sidin ka atas kuat-kuat. Imbahtu Julak Ibus mancabut bulu hayam, sampai takuciak hayam nang kabalujuran ada di halaman acara pangantinan, lalu bulu hayam itu dicucukakan sidian ka luang talingan kiri hakim Juntakjuntak, diputar-putar sidin bulu hayam itu sakitar 2 manit lawasnya. Bujur-bujur dalam kisah ini hakim Juntakjuntak tasiksa di tangan Julak Ibus nang bapiragah jadi dukun.
Tapi anih bin nyata, kasurupan Juntakjuntak langsung ampih, hantu pulasit nang mahinggapi jiwa Juntakjuntak kaluar pada raga si hakim nang kada mau mamakai jimat panangkal hantu barian Julak Ibus harian itu. Rupanya hantu palasit kada tahan dikilik-kilik wan bulu hayam wan ditarik di bibir.
Harian itu Julak Ibus kan sudah mangingatkan, supaya Juntakjuntak mamakai jimat panangkal hantu, tapi Juntakjuntak kurang yakin karana takutan babuat musyrik kalu pakai jimat. Karana itu Julak Ibus habis-habisan manyalahakan hakim Juntakjuntak nang lamah bulu itu.
Nang kaya apa nasib hakim Juntakjuntak di kisah wawaluhan ini? Kalu handak tahu baca sambungannya di Bmagazine edisi 330. #(kony fahran)
Ilustrasi mainjam pun Palui-Bpost
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn